Dragi učenici, pred vama je jedan mali istraživački rad o narječjima. Nije teško, sve se nalazi u udžbeniku, samo treba potražiti i proučiti četiri lekcije. Zadatak je malo opširniji i trebao bi se raditi tri sata na nastavi tako da ćete za rad imati nekoliko dana, točnije – morate ga odraditi do sljedeće srijede. Rad mi trebate predati. Pišite ga kao i dosad u *Wordu* i šaljite na e-mail adresu: [vlatka.biscan@gmail.com](mailto:vlatka.biscan@gmail.com) ili mi ga ostavite u kanalu *Hrvatski jezik*.

U **udžbeniku od 67. do 78. str.** nalaze se četiri lekcije posvećene narječjima. U uvodnoj lekciji *Hrvatska narječja* saznat ćete nešto o povijesti hrv. narječja i imena starijih i novijih hrvatskih pisaca koji su pisali na narječju. Zatim se svako narječje obrađuje u posebnoj lekciji. Na početku lekcije uvijek su tekstovi pisani na tom narječju, a onda slijede obilježja toga narječja koja su pregledno navedena u tablici kojom ćete se služiti pri pisanju zadaće. Tu su navedena i područja u Republici Hrvatskoj u kojima se govori tim narječjem.

U radu ćete uspoređivati tri hrvatska narječja i tako uočavati sličnosti, odnosno razlike među njima.

**Slijede zadatci, a iza njih predložak u koji ćete upisivati podatke koji se traže u zadatcima.**

1. Navedi za svako narječje tri starija hrvatska pisca.

2. Navedi za svako narječje tri novija hrvatska pisca.

3. Za svako narječje navedi na kojem se području u Republici Hrvatskoj govori tim

narječjem.

4. Za svako narječje navedi sljedeća obilježja rječnika:

a) kako u narječju glasi zamjenica *što*

b) kako u narječju glasi prijedlog *u*

c) iz kojega stranoga jezika u tome narječju ima dosta riječi.

5. Koji je najčešći izgovor književnojezičnoga *ije/je* u svakom narječju?

6. Razvrstaj sljedeća obilježja glasova uz narječje na koje se odnosi:

a) zamjena *m* sa *n* (*nisan*, *pesan*)

b) zamjena *lj* sa *j* (*zemja*, *jubav*)

c) zamjena *lj* sa *l* (*zemla*, *pole*)

d) na kraju riječi *l* umjesto *o* (*bil*, *kopal*)

e) na kraju riječi ostaje *o* (*bio*, *kopao*)

f) *čr* umjesto *cr* (*črv*, *črn*)

g) umjesto *a* imaju *e* (*den*, *denes*)

h) na početku riječi ispred samoglasnika dodaje se *h*, *j*, *v* (*vuho*, *vučitel*, *Jana*)

i) gubljenje glasa *h* ili zamjena sa *v*, *j* (*kruv*, *oće*, *snaja*)

j) skraćivanje riječi, gubljenje slogova, stezanje samoglasnika (*moš*, *moro*, *ko*).

7. Razvrstaj sljedeća obilježja oblika riječi uz narječje na koje se odnosi:

a) krnji infinitiv (*čuvat, pisat*)

b) budućnost se izriče futurom drugom (*došel bum, rekel bum*)

c) uporaba dvaju futura

d) sačuvani su stari padežni nastavci (*ruk, kravami*)

e) komparativ pridjeva na -*ši*, -*eji*, -*ejši* (*bolši*, *pametnejši*)

f) 3. os. mn. prezenta na -*eju*, -*iju* (*budeju*, *hoćeju*)

g) 3. os. mn. prezenta na -*adu*, -*idu*, -*edu* (*gledadu*, *vididu*)

h) zanaglasnice mogu stajati i na početku rečenice (*Ćeš doć?*)

i) česti povratni glagoli sa zamjenicom u dativu (*sedi si*, *zemi si*).

8. Za koje je narječje / za koja je narječja karakteristično obilježje da naglasci mogu stajati i na zadnjem slogu?

**Napomena: neka obilježja mogu se odnositi na dva narječja pa ih trebaš napisati na dva mjesta.**

**Rješenja gornjih zadataka napisat ćeš u predložak koji ću vam priložiti na sljedećoj stranici. Možete ga kopirati i u njega upisivati rješenja.**

**Zadatak ćete mi poslati na uvid. Za svaki od osam zadataka dobit ćete plus ako je točno riješen.** Zadatci zaista nisu teški jer ništa sami ne morate smišljati, sve je napisano u lekcijama, samo ih treba pronaći.

**Imam i dodatni zadatak za one koji žele (dva dodatna boda).**

**Uz riješeni zadatak priložite dvije pjesme na narječju – jednu na kajkavskom, a jednu na čakavskom.** Nemojte prepisati pjesme iz čitanke, pokušajte naći nešto što nismo radili. Pomoći vam mogu imena novijih pisaca koji su pisali na narječju pa pomoću njih možete doći do njihovih pjesama.

Odradili ste dvije zadaće (nastavni listić i *Judita*), ovo će biti treća zadaća pa ćete dobiti ocjenu na temelju tih triju zadaća kao ocjenu vaše aktivnosti.

Nakon što odradite zadatak, ponovit ćemo povijest jezika i narječja pa će slijediti provjera iz toga područja.

Evo predloška:

**HRVATSKA NARJEČJA**

**1. STARIJI HRVATSKI PISCI:**

A) ČAKAVSKI:

B) KAJKAVSKI:

C) ŠTOKAVSKI:

**2. NOVIJI HRVATSKI PISCI:**

A) ČAKAVSKI:

B) KAJKAVSKI:

C) ŠTOKAVSKI:

**3. PROSTOR NARJEČJA:**

A) ČAKAVSKI:

B) KAJKAVSKI:

C) ŠTOKAVSKI:

**4. OBILJEŽJA RJEČNIKA:**

A) ČAKAVSKI:

B) KAJKAVSKI:

C) ŠTOKAVSKI:

**5. IZGOVOR KNJIŽEVNOJEZIČNOGA *IJE/JE*:**

A) ČAKAVSKI:

B) KAJKAVSKI:

C) ŠTOKAVSKI:

**6. OBILJEŽJA GLASOVA:**

A) ČAKAVSKI:

B) KAJKAVSKI:

C) ŠTOKAVSKI:

**7. OBILJEŽJA OBLIKA RIJEČI:**

A) ČAKAVSKI:

B) KAJKAVSKI:

C) ŠTOKAVSKI:

**8. OBILJEŽJA NAGLASAKA:**

A) ČAKAVSKI:

B) KAJKAVSKI:

C) ŠTOKAVSKI: